Klokočov (okres Čadca)

Klokočov je obec na Slovensku v okrese Čadca.

Polohopis

Obec Klokočov leží v Turzovskej vrchovine medzi pohorím Javorníky a Moravsko-sliezskymi Beskydami v povodí riečky Predmieranky.

Kostol 

V obci je rímskokatolícky kostol Božského Srdca Ježišovho z roku 1928. Podľa doteraz známych prameňov príprava a začiatky budovania kostola boli už v rokoch 1912-1913. Ako uvádzajú dôveryhodné pramene, kostol pôvodne mal byť dvojvežový, ale neskôr podľa rozhodnutia biskupa Bathanyho sa určilo, že bude jednovežový a menší oproti pôvodnému zámeru. Kostol mal byť postavený v Klíne na Marcovom kopci, kde sa v tom čase nachádzal vyše 300 rokov starý cintorín a kde sa v priebehu 18. a 19. storočia pochovávalo. Napriek výhodnej polohe tohto miesta z dôvodu exhumácie starých hrobov sa rozhodlo, že kostol bude postavený v osade Klokočov. 

Výstavba sa začala, ale zakrátko bola prerušená pre nedostatok potravín a šíriaci sa hlad. V stavbe kostola sa pokračovalo až v roku 1924. Vrchári bez farárovho vedomia zväčšili základy na kostole oproti tomu, ako bolo pôvodne v plánoch. Piateho novembra 1927 osadili na novom kostole kríž a 28. novembra 1927 vytiahli do veže nového kostola zvon. 

Základný kameň Klokočovského kostola Božského Srdca Ježišovho bol položený 2. júla 1918 a samotný kostol bol vysvätený 28. októbra 1928 biskupom Karolom Kmeťkom.

Kostol je secesný s neogotickými prvkami a je umiestnený v strede obce. Je to trojloďová stavba s výmaľbou z roku 1928. Dlažba kostola je z roku 1936, z toho istého roku pochádzajú aj niektoré maľby. Stavba má predstavanú vežu. Všetky okná sú mozaikové. V interiéri kostola nachádza sa drevená polychrómovaná plastika Krista na kríži. Plastika je baroková z 18. storočia.

Škola 

Klokočov je typické kopaničiarske osídlenie. Práve to spôsobilo, že tu v minulosti fungovalo viacero málotriednych škôl. Tie sa nachádzali v miestnych častiach Rybáre, Riečky, Kornica, Klin, Vrchpredmier, Hlavice a Hrubý Buk. Nevyhovujúce priestory viedli k tomu, že v roku 1961 sa začala výstavba novej 14-triednej školy s telocvičňou, školskou jedálňou, dielňami a bytovkou pre učiteľov. Hlavný pavilón bol slávnostne otvorený 30. novembra 1963 a  3. decembra sa v novej škole, ktorej riaditeľom bol Ján Šperka, začalo vyučovanie. Vo februári 1965 boli dané do užívania aj ostatné pavilóny a dá sa povedať, že škola bola zabezpečená nielen materiálne, ale aj personálne, pretože v rokoch 1962-63 začali prichádzať na školu prví absolventi Pedagogických inštitútov.

Na školu nastúpilo 11 absolventov. Migrácia učiteľov sa spomaľovala a učiteľský kolektív sa postupne stabilizoval. Počet žiakov stále narastal a v školskom roku 1966/67 dosiahol počet 519.
  
V školskom roku 1967/68 nastúpil do funkcie riaditeľa školy Jozef Bruško a výmena učiteľov pokračovala. V roku 1971 nastúpilo opäť nové vedenie školy- riaditeľom sa stal V.Didi. Príchodom V. Didiho sa obnovila tradícia speváckeho zboru na škole, ktorý potom dlhé roky úspešne reprezentoval nielen školu, ale aj obec. Po odchode V. Didiho v roku 1987 do funkcie riaditeľa školy nastúpil Ignác Našta. Po jeho odchode v roku 1991 bol do funkcie riaditeľa zvolený Jozef Zigmund , ktorý pôsobil vo funkcii až do odchodu do dôchodku v roku 2001. 
 
V priebehu rokov 1965-2005 sa pre nízky počet žiakov postupne rušilo vyučovanie na jednotlivých malotriednych školách a žiaci sa integrovali do plnoorganizovanej školy.
Súčasnou  riaditeľkou školy, ktorá leží v prekrásnom prírodnom prostredí, je Ing. Jarmila Krišťáková.

Ocenenia

Galéria

Referencie

Iné projekty 

 
Obce okresu Čadca
Obce vypálené počas druhej svetovej vojny na Slovensku